钦定古今图书集成/明伦汇编/氏族典/第398卷 > 李如柏
## 钦定古今图书集成/明伦汇编/氏族典/第398卷 > 李如柏

按《明外史李成梁传》：“如柏，字子贞，成梁第二子。由父
荫为锦衣千户。尝与客会饮，炮声彻大内，免官。再以
荫为指挥佥事，数从父出塞，有功，历密云游击，黄花
岭参将，蓟镇副总兵。万历十六年，御史任养心言：李
氏兵权太盛，如柏贪淫，跋扈尢甚，不蚤为计，恐生他
变。”帝乃解如柏任。久之，起故官，引疾归。如松之御倭
朝鲜也，诏加如柏署都督佥事，先率师赴援，拔平壤，
趋开城，攻克之。归。旋进都督同知，为五军营副将。寻
出为贵州总兵官。二十三年改镇宁夏，进右都督，再
以疾归。会辽东总兵官张承荫战殁，文武大臣合疏
荐如柏，诏以故官镇辽东。杨镐四路出师，令如柏以
一军出鸦鹘关。甫抵虎拦路，镐闻杜松、马林两军已
覆，急檄如柏还。大兵见之，登山鸣螺作追击状。如柏
军大惊，奔走，相蹴死者千馀人。御史、给事交章请逮
如柏正法，诏还候勘。既入都，言者不已。如柏惧终不
免，遂自裁。